|  |  |
| --- | --- |
| Numri i lëndës: | 2021:212780 |
| Datë: | 07.03.2024 |
| Numri i dokumentit: | 05421586 |

PPP.nr.1054/21

GJYKATA THEMELORE NË PRISHTINË- Departamenti i Përgjithshëm, me gjyqtaren Ujëvesë Hysenaj, në çështjen juridike përmbarimore të kreditorit të përmbarimit Sh.a. “K...”, me seli në Prishtinë, ndaj debitorit të përmbarimit F.K, për kërkesën në të holla si objekt i përmbarimit, jashtë seancës gjyqësore me datë 27.02.2024, mori këtë:

K O N K L U Z I O N

I. PEZULLOHET procedura përmbarimore e identifikuar në këtë gjykatë me shenjën PPP.Nr.1054/21, e iniciuar me propozimin për përmbarim të datës 05.11.2020, dhe lejuar me urdhrin përmbarimor me shenjën P.nr.988/2020 i datës 06.11.2020, nxjerrë nga Përmbaruesi Privat I.K.

II. Procedura e pezulluar si në pikën I të dispozitivit të këtij Konkluzioni, do të vazhdoj me paraqitjen e propozimit për caktimin e përfaqësuesit të përkohshëm nga ana e kreditorit.

A r s y e t i m

Përmbaruesi Privat, ka lejuar përmbarimin me Urdhrin Përmbarimor P.nr.988/20, të datës 06.11.2020, mbi bazën e dokumentit të besueshëm – ekstraktit të verifikuar nga librat afariste, edhe atë për shërbimet e ofruara nga kreditori për periudhën kohore nga data 01.01.2009, e deri me datën 04.07.2013, e cila sipas nenit 21 të Ligjit Nr. 04/L-139 për Procedurën Përmbarimore paraqet bazë juridike për caktimin e përmbarimit, ndërsa në bazë të nenit 29 paragrafi 1, pika 1.2 të këtij ligjit paraqet dokument të besueshëm.

Gjykata me datë 31.05.2023, ka nxjerre Konkluzionin me shenjën PPP.nr.1054/2021, me të cilin ka theksuar se debitori ka ndërruar jetë me datë 20.11.2015, rrjedhimisht gjykata ka kërkuar nga kreditori që të veprohet sipas nenit 35 par.4 të LPP-së, përndryshe procedura përmbarimore do të pezullohet. Konkluzionin në fjalë, kreditori e ka pranuar me datë 08.06.2023, mirëpo nuk ka vepruar sipas të njëjtit.

Duke u nisur nga gjendja e lartëcekur juridike, gjykata ka aplikuar dispozitën e nenit 35 par.4 të Ligjit për Procedurën Përmbarimore, ku përcaktohet se: “*4. Në rast të vdekjes së debitorit që nuk ka përfaqësues ligjor apo me prokurë, Gjykata, brenda afatit prej pesëmbdhjetë (15) ditësh nga dita në të cilën është njoftuar për vdekjen e debitorit, emëron përfaqësuesin e përkohshëm në emër të trashëguesve të debitorit në ngarkim të shpenzimeve të kreditorit, si rregull nga radha e personave që e kanë në posedim pasurinë që është objekt përmbarimi, dhe vazhdon procedurën. Gjykata e emëron përfaqësuesin e përkohshëm brenda afatit prej shtatë (7) ditësh, nga dita e parashtrimit të kërkesës. Po qe se personat e autorizuar nuk e propozojnë vazhdimin e procedurës brenda afatit që u është caktuar, Gjykata e pezullon procedurën përmbarimore. Gjykata mund të emërojë vetëm një person që nuk ka interes personal në konflikt me interesat e debitorit, dhe përfaqësuesi i përkohshëm ka për detyrë që të veprojë në interes të debitorit. Personi i emëruar ka të drejtën që të refuzojë emërimin, dhe Gjykata në atë rast ka të drejtën që të emërojë një zëvendësues.”*, andaj meqenëse kreditori nuk ka propozuar emërimin e përfaqësuesit të përkohshëm brenda afatit ligjor, gjykata ka vendosur si në dispozitiv të këtij konkluzioni.

Nga arsyet e paraqitura më lart e duke u bazuar nenin 3 paragrafi 5 dhe nenin e në bazë të nenit 35 paragrafi 4 të LPP-së, gjykata vendosi si në dispozitiv të këtij aktvendimi.

GJYKATA THEMELORE NË PRISHTINË- Departamenti i Përgjithshëm

PPP.nr.1054/2021, datë 27.02.2024

Gjyqtarja

Ujëvesë Hysenaj

UDHËZIM JURIDIK: *Kundër këtij konkluzioni nuk lejohet ankesa*